Virallinen lehti nro C 020 , 20/01/1997 s. 0141



B4-1347, 1360, 1410 ja 1435/96 Päätöslauselma Valko-Venäjän tilanteesta Euroopan parlamentti, joka - ottaa huomioon Euroopan unionin ja Valko-Venäjän kumppanuus- ja yhteistyösopimuksen luonnoksen, - ottaa huomioon aiemmat Valko-Venäjän tilanteesta antamansa päätöslauselmat, erityisesti 24. lokakuuta 1996 antamansa päätöslauselman ((Kyseisen päivän istunnon pöytäkirja, osa II, kohta 12.)), - ottaa huomioon Valko-Venäjän tilannetta 24. marraskuuta 1996 pidetyn kansanäänestyksen ja parlamentin täytevaalien aikana seuraamaan lähetetyn ad hoc -valtuuskunnan lausunnot, A. katsoo, että perustuslakia koskeneen kansanäänestyksen toteuttamiseen on suhtauduttava vakavasti epäillen, koska äänestyksen valmisteluissa, 9. - 24. marraskuuta 1996 toteutetussa ennakkoäänestyksessä ja itse vaalipäivänä vaalipaikkojen viimeisinä aukiolotunteina esiintyi vakavia laittomuuksia, B. toteaa, että presidentti Lukashenko on käyttänyt kansanäänestystä hyväkseen lujittaakseen ja korostaakseen autoritaarista johtoasemaansa, erityisesti jatkamalla virkakauttaan viidestä seitsemään vuoteen ja panemaan täytäntöön perustuslakiehdotuksensa määräykset välittömästi sen jälkeen kun se oli hyväksytty kansanäänestyksessä, huolimatta vastalauseista, joita esitti keskusvaalilautakunnan puheenjohtaja, jonka presidentti vastalauseiden vuoksi erotti, C. toteaa, että kansanäänestyksen perusteella muodostettiin välittömästi uusi parlamentin alahuone, johon presidentti Lukashenko nimitti 112 jäsentä ainoana perusteena uskollisuus presidentille, D. toteaa, että presidentti on käytännössä hajoittanut demkraattisesti valitun parlamentin jäljelle jääneen osan ja että tämä on toteutettu siten, että turvallisuusjoukot ovat sulkeneet pääsyn parlamenttirakennukseen, E. toteaa syvästi huolestuneena, että presidentti uhkaa entistäkin enemmän lehdistönvapautta, ammattiyhdistysten toimintavapautta, ilmaisuvapautta ja riippumattoman lainkäyttövallan toimintaa, F. ottaa huomioon, että presidentti Lukashenkon aikana taloudelliset uudistukset, yksityistäminen ja demokraattiset uudistukset on täysin lopetettu; 1. Katsoo, että ennen kansanäänestystä ja kansanäänestyksen aikana esiintyneet monet vakavat laittomuudet mitätöivät sen tuloksen; 2. Tuomitsee jyrkästi presidentti Lukashenkon johdonmukaiset pyrkimykset perustaa Valko-Venäjälle autoritaarinen ja itsevaltainen järjestelmä; 3. Tuomitsee uuden ja ainoastaan presidentti Lukashenkolle uskollisen parlamentin uuden alahuoneen perustamisen ja vahvistaa kantanaan, että Valko-Venäjän ainoa edustuksellinen elin on demokraattisilla vaaleilla valittu parlamentti; 4. Kehottaa jäsenvaltioiden Minskissä toimivia suurlähettiläitä pitämään yhteyttä oppositiovoimiin ja tiedottamaan niiden tilanteesta neuvostolle, komissiolle ja parlamentille; 5. Vahvistaa uudelleen päätöksensä, jonka mukaan se ei ryhdy mihinkään toimiin Euroopan unionin ja Valko-Venäjän kumppanuus- ja yhteistyösopimuksen ratifioimiseksi eikä väliaikaisen sopimuksen täytäntöönpanemiseksi ennen kuin Valko-Venäjän viranomaiset ovat antaneet selvän viestin siitä, että ne aikovat täydellisesti kunnioittaa perustavaa laatua olevia demokraattisia oikeuksia ja ihmisoikeuksia; 6. Kehottaa lisäksi komissiota ja neuvostoa keskeyttämään kaiken tuen ja Valko-Venäjän avustusohjelmat, lukuunottamatta TACIS-demokratiaohjelmaa, joka sisältää vapaiden ja riippumattomien tiedoitusvälineiden tukemisen, ja kehottaa lisäksi jäsenvaltioita käyttämään vaikutusvaltaansa muiden kansainvälisten järjestöjen hallintoelimissä edellä mainitun mukaisesti; 7. Kehottaa puhemiestään välittämään tämän päätöslauselman komissiolle, neuvostolle sekä Valko-Venäjän presidentille, hallitukselle ja demokraattisesti valitulle parlamentille.